b'\n_START_ARTICLE_\nGlukogeeninen aminohappo\n_START_PARAGRAPH_\nGlukogeenisiksi aminohapoiksi kutsutaan aminohappoja, joiden hajotuksen tuotteena saadaan joko pyruvaattia tai jotain sitruunahappokierron v\xc3\xa4lituotetta. N\xc3\xa4it\xc3\xa4 aminohappojen hajotuksen tuotteita voidaan k\xc3\xa4ytt\xc3\xa4\xc3\xa4 energiantuotantoon, niist\xc3\xa4 voidaan muodostaa maksassa glykogeeni\xc3\xa4 tai glukoosia tai lihaksissa glykogeeni\xc3\xa4. Loput aminohapoista ovat ketogeenisi\xc3\xa4 aminohappoja. Osa aminohapoista on sek\xc3\xa4 keto- ett\xc3\xa4 glukogeenisia.'